CELEX: 32011R1216
Language: lt
Date: 2011-11-24 00:00:00
Title: 2011 m. lapkričio 24 d. Komisijos įgyvendinimo reglamentas (ES) Nr. 1216/2011, kuriuo iš dalies keičiamas Komisijos reglamentas (ES) Nr. 691/2010, kuriuo nustatomas oro navigacijos paslaugų teikimo ir tinklo funkcijų veiklos rezultatų planas  Tekstas svarbus EEE

25.11.2011   
            
            
               LT
            
            
               Europos Sąjungos oficialusis leidinys
            
            
               L 310/3
            
         KOMISIJOS ĮGYVENDINIMO REGLAMENTAS (ES) Nr. 1216/2011
   2011 m. lapkričio 24 d.
   kuriuo iš dalies keičiamas Komisijos reglamentas (ES) Nr. 691/2010, kuriuo nustatomas oro navigacijos paslaugų teikimo ir tinklo funkcijų veiklos rezultatų planas
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2004 m. kovo 10 d. Europos Parlamento ir Tarybos reglamentą (EB) Nr. 549/2004, nustatantį bendro Europos dangaus sukūrimo pagrindą (Pagrindų reglamentą) (1), ypač į jo 11 straipsnį,
   kadangi:
   
               (1)
            
            
               Komisijos reglamente (ES) Nr. 691/2010, kuriuo nustatomas oro navigacijos paslaugų teikimo ir tinklo funkcijų veiklos rezultatų planas ir iš dalies keičiamas Reglamentas (EB) Nr. 2096/2005, nustatantis bendruosius oro navigacijos paslaugų teikimo reikalavimus (2), numatyti pagrindiniai veiklos rezultatų rodikliai ir pagrindinių veiklos sričių (saugos, aplinkosaugos, pajėgumo ir ekonominio efektyvumo) įpareigojantys tikslai;
            
         
               (2)
            
            
               Reglamento (ES) Nr. 691/2010 I priede pateikti šie pagrindiniai nacionalinių arba funkcinių oro erdvės blokų saugos veiklos rezultatų rodikliai: saugos vadybos veiksmingumas, įvertintas pagal metodiką, pagrįstą ATM saugos parengtumo tyrimo sistema; rizikos analizės priemonės pavojingumo klasifikacijos taikymas, kad būtų galima darniai teikti ataskaitas apie mažiausiosios atskirties pažeidimų, įsibrovimo į kilimo ir tūpimo taką ir su ATM susijusių techninių įvykių pavojingumo įvertinimą; taip pat pranešimas apie teisingumo principo laikymąsi;
            
         
               (3)
            
            
               pagal Reglamento (ES) Nr. 691/2010 I priedą Komisija, valstybės narės, Europos aviacijos saugos agentūra (EASA) ir Europos saugios oro navigacijos organizacija (Eurokontrolė) turėtų kartu toliau rengti pagrindinius saugos veiklos rezultatų rodiklius, kuriuos Komisija patvirtins prieš pirmąjį atskaitinį laikotarpį;
            
         
               (4)
            
            
               todėl Komisija subūrė darbo grupę iš EASA, Eurokontrolės ir Komisijos atstovų (vad. darbo grupė E3). Ši grupė parengė techninę ataskaitą „Veiklos rezultatų plano pagrindinių saugos veiklos rezultatų rodikliai“ (angl. Metrics for Safety Key Performance Indicators for the Performance Scheme). Pagal pastabas, gautas iš valstybių narių ir suinteresuotųjų šalių, patobulintoje ataskaitoje pateikta šio reglamento ir su juo siejamų priimtinų laikymosi priemonių ir rekomendacijų techninė koncepcija;
            
         
               (5)
            
            
               rengiant pagrindinius saugos veiklos rezultatų rodiklius turėtų būti atsižvelgta į atliktą kitų iniciatyvų, pavyzdžiui, EASA saugos plano ir Eurokontrolės rizikos analizės priemonės ir saugos parengtumo tyrimo sistemos, įgyvendinimo darbą;
            
         
               (6)
            
            
               iš patirties, gautos palaipsniui įgyvendinant veiklos rezultatų planą, matyti, kad, atsižvelgiant į darbo krūvį, kurį sudaro visapusiškas veiklos rezultatų planų vertinimas, būtinybė vykdyti dialogą su nacionalinėmis priežiūros institucijomis ir užtikrinti, kad vertinimo rezultatai būtų tinkamai pagrįsti, Komisijai turėtų būti skirta daugiau laiko persvarstytiems veiklos rezultatų tikslams įvertinti;
            
         
               (7)
            
            
               todėl Reglamentas (ES) Nr. 691/2010 turėtų būti atitinkamai iš dalies pakeistas;
            
         
               (8)
            
            
               šiame reglamente numatytos priemonės atitinka Bendro dangaus komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamentas (ES) Nr. 691/2010 iš dalies keičiamas taip:
   
               1)
            
            
               14 straipsnis iš dalies keičiamas taip:
               
                           a)
                        
                        
                           1 dalyje vietoj žodžių „du mėnesius“ įrašoma „keturis mėnesius“;
                        
                     
                           b)
                        
                        
                           2 dalyje vietoj žodžių „du mėnesius“ įrašoma „keturis mėnesius“;
                        
                     
                           c)
                        
                        
                           3 dalyje vietoj žodžių „du mėnesius“ įrašoma „keturis mėnesius“.
                        
                     
         
               2)
            
            
               I priedo 2 skyriaus 1 punktas pakeičiamas taip:
               „1.   PAGRINDINIAI SAUGOS VEIKLOS REZULTATŲ RODIKLIAI
               
                           a)
                        
                        
                           Pirmojo atskaitinio laikotarpio pirmasis nacionalinis ir (arba) FOEB saugos PVRR yra saugos vadybos veiksmingumas, įvertintas pagal metodiką, pagrįstą ATM saugos parengtumo tyrimo sistema.
                           Vertinant valstybių narių ir jų nacionalinių priežiūros institucijų, taip pat oro eismo, ryšių, navigacijos arba stebėjimo paslaugas teikti patvirtintų oro navigacijos paslaugų teikėjų veiklą, šis PVRR nustatomas įvertinant, kiek įgyvendinti šie valdymo tikslai:
                           
                                       —
                                    
                                    
                                       saugos politika ir tikslai;
                                    
                                 
                                       —
                                    
                                    
                                       saugos rizikos valdymas;
                                    
                                 
                                       —
                                    
                                    
                                       saugos užtikrinimas;
                                    
                                 
                                       —
                                    
                                    
                                       saugos skatinimas;
                                    
                                 
                                       —
                                    
                                    
                                       saugos kultūra.
                                    
                                 
                     
                           b)
                        
                        
                           Pirmojo atskaitinio laikotarpio antrasis nacionalinis ir (arba) FOEB saugos PVRR yra toliau pateiktos pavojingumo klasifikacijos taikymas, kad pagal rizikos analizės priemonės metodiką būtų teikiamos ataskaitos bent apie trijų kategorijų įvykius: mažiausiosios atskirties pažeidimą, įsibrovimą į kilimo ir tūpimo taką ir su ATM susijusius įvykius visuose oro eismo valdymo centruose ir oro uostuose. Valstybės narės gali nuspręsti netaikyti šio metodo tuose oro uostuose, kuriuose aptarnaujama mažiau kaip 50 000 komercinio oro transporto skrydžių per metus.
                           Teikdamos pirmiau minėtų įvykių ataskaitas, valstybės narės ir oro navigacijos paslaugų teikėjai laikosi šių pavojingumo klasių:
                           
                                       —
                                    
                                    
                                       pavojingas incidentas;
                                    
                                 
                                       —
                                    
                                    
                                       didelis incidentas;
                                    
                                 
                                       —
                                    
                                    
                                       svarbus incidentas;
                                    
                                 
                                       —
                                    
                                    
                                       be poveikio saugai;
                                    
                                 
                                       —
                                    
                                    
                                       nenustatyta; pavyzdžiui, trūksta informacijos arba įrodymai yra neaiškūs ar prieštaringi.
                                    
                                 Metodo taikymo ataskaitos teikiamos kaip pavienių įvykių ataskaitos.
                        
                     
                           c)
                        
                        
                           Pirmojo atskaitinio laikotarpio trečiasis nacionalinis ir (arba) FOEB saugos PVRR yra valstybių narių ir oro navigacijos paslaugų teikėjų ataskaitos, pateiktos naudojantis pagal e punktą parengta anketa, kuria remiantis matuojamas teisingumo principo laikymosi arba atitinkamai nesilaikymo lygis.
                        
                     
                           d)
                        
                        
                           Per pirmąjį atskaitinį laikotarpį nebus nustatoma visos Europos Sąjungos saugos veiklos tikslų. Tačiau valstybės narės gali nustatyti šiuos saugos PVRR atitinkančius tikslus.
                        
                     
                           e)
                        
                        
                           Kad būtų lengviau taikyti ir matuoti saugos PVRR, prieš pirmojo atskaitinio laikotarpio pradžią EASA, konsultuodamasi su veiklos rezultatų vertinimo įstaiga, pagal Reglamento (EB) Nr. 216/2008 52 straipsnį nustatyta tvarka priima priimtinas laikymosi priemones ir rekomendacijas.
                        
                     
                           f)
                        
                        
                           Eurokontrolė laiku pateikia e punkte nurodytiems dokumentams parengti būtiną informaciją, įskaitant bent rizikos analizės priemonės metodikos ir jos tolesnio rengimo specifikaciją, taip pat duomenis apie saugos parengtumo tyrimo sistemą ir joje taikomus svorio koeficientus.
                        
                     
                           g)
                        
                        
                           Nacionalinių priežiūros institucijų ir oro navigacijos paslaugų teikėjų per praėjusius metus išmatuotus a ir c punktuose nurodytus PVRR (saugos vadybos veiksmingumo anketa ir teisingumo principo laikymasis) nacionalinės priežiūros institucijos Europos aviacijos saugos agentūrai praneša kasmet iki vasario 1 d. Šiais išmatuotais metiniais rodikliais remiamasi vykdant h ir i punktuose aprašytas stebėsenos funkcijas. Jei išmatuoti metiniai PVRR keičiami, tuos pakeitimus nacionalinės priežiūros institucijos pateikia iki kitos metinės ataskaitos pateikimo termino.
                        
                     
                           h)
                        
                        
                           Nacionalinės priežiūros institucijos Komisijos įgyvendinimo reglamente (ES) Nr. 1034/2011 (3) nustatyta saugos priežiūros tvarka stebi, kaip oro navigacijos paslaugų teikėjai įgyvendina ir matuoja saugos PVRR.
                        
                     
                           i)
                        
                        
                           Vykdydama standartizacijos patikrinimą, EASA pagal Reglamento (EB) Nr. 216/2008 24 straipsnyje nurodytus darbo metodus stebi, kaip nacionalinės priežiūros institucijos įgyvendina ir matuoja PVRR. Apie šio patikrinimo rezultatą Europos aviacijos saugos agentūra informuoja veiklos rezultatų vertinimo įstaigą.
                        
                     
         2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas yra privalomas visas ir tiesiogiai taikomas visose valstybėse narėse.
      Priimta Briuselyje 2011 m. lapkričio 24 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 96, 2004 3 31, p. 1.
   
      (2)  OL L 201, 2010 8 3, p. 1.
   
      (3)  OL L 271, 2011 10 18, p. 15.“